钦定古今图书集成/理学汇编/学行典/第237卷 > 杜谊
## 钦定古今图书集成/理学汇编/学行典/第237卷 > 杜谊

按《宋史杜谊传》：“谊字汉臣，台州黄岩人。事父母至孝。
父刚严，谊独失爱，惴惴不自容，伺颜色而后进。继丧
父母，号恸，昼夜不绝，勺水不入口者累日。卜葬，徒跣，
负土为坟，往来十馀里，日渡塘涧，泥水没骭，虽大雨
雪，未尝少止。手足皲裂血流，以漆涂之。每覆一畚，必
三绕坟号而后去。既葬，遂𦭞舍墓旁，负土终丧。人往”
视之辄遣去。日一饭，不荤，虽虎狼交于墓侧，谊泰然
无所畏。明年，吴、越大水，山皆发洚，推巨石走十数里。
台州山最高，而水又夜至，旁山之民，居庐、墓田、畜牧，
漂坏者甚众，而独不及谊。邑人状其事以闻，诏书嘉
奖。事族父衍甚谨，衍爱之，均诸子。以祖垂象荫，入官
至赞善大夫。尝知永城县，岁捐俸钱三十万，以收瘗
汴渠之溺死者凡四十馀。又出俸钱率其下，新文宣
王庙两旁为学舍数十区，旦夕讲学于其堂，永城父
老称谊之政为不可及。谊生平敦厚，尚信义，有大志。
家贫，不恤有无，常推以济亲友。后通判梓州，卒。子揆
才十六岁，哭谊墓旁卒。